Fundargerð samráðsfundar

vegna vinnu við stjórnunar- og verndaráætlun Þjóðgarðsins Snæfellsjökuls.

**Fulltrúum eftirtalinna félaga eða stofnana var boðið til fundarins: Félagi leiðsögumanna, Ferðamálasamtökum Snæfellsness, Ferðafélagi Snæfellsness, Glacier Tours, GoWest, Snæfellsnes Park, Excursions & Activities, Summit Adventure Guides og WestPark Guesthouse.**

***Fjarfundur haldinn á Teams þriðjudaginn 4. maí 2021 kl: 14-16***

**Fundarmenn**

* Eygló Kristjánsdóttir, Ferðamálasamtök Snæfellsness
* Lísa xx, Snæfellsnes Park, Excursions & Activities
* Olga Sædís Aðalsteinsdótir, Ferðamálasamtök Snæfellsness
* Ólína Gunnlaugsdóttir, Ferðamálasamtök Snæfellsness
* Þór Magnússon, Summit Adventures
* Ægir Þór Þórsson, Summit Adventures
* Jón Björnsson, Umhverfisstofnun
* Linda Björk Hallgrímsdóttir, Umhverfisstofnun
* Guðbjörg Gunnarsdóttir, Umhverfisstofnun, ritaði fundargerð

Aðrir boðaðir voru fjarverandi.

**Dagskrá:**

1. Farið yfir markmið fundarins

Unnið er að endurskoðun á stjórnunar- og verndaráætlun fyrir Þjóðgarðinn Snæfellsjökul og var boðað til fundarins til að fá fram sjónarmið ferðaþjónustufólks á Snæfellsnesi sem er með reglulega starfsemi innan Þjóðgarðsins.

Vinna við áætlunina var kynnt í stuttu máli.

1. Hugmyndir og umræður

**Sameiginleg sýn.** Rætt var um að setja fram sameiginlega sýn þjóðgarðsins og ferðaþjónustunnar. Hvert er leiðarstefið? Fundarmenn sammála um að **ánægður gestur** sé það sem aðilar stefna að. Góð umgengni er mikilvæg, gæði og upplifun fólks, svæðið er fjölbreytt og þjónusta sömuleiðis, sem flestir geti notið svæðisins og nýting sé sjálfbær. Þegar rætt er um virði þess fyrir ferðaþjónustuna að um þjóðgarð er að ræða er bent á að stjórn er á svæðinu, svæðið sé verðmætara sem þjóðgarður, mikilvægt að við göngum ekki á verndargildið og gott að hafa í huga að þjóðgarðurinn er ekki eyland. Ferðaþjónustan stuðli að gæðaupplifun og allir komi ánægðir þaðan og hugsi fallega til svæðisins. Gott orðspor er mikilvægt og að heimamenn verði áfram stoltir af Þjóðgarðinum. Stefið er vernda - njóta – upplifa. Verndin sjáist í öllu, mannvirkjum, framkomu og fræðslu. Stefnt að því að auka þekkingu og skilning á svæðinu.

Ferðaþjónusta sé í sátt við náttúruna.

* Sjálfbærni
* Stuðli jafnframt að verndun svæðisins
* Samskipti og samvinna
* Allir stefna í sömu átt

**Störf í Þjóðgarði.** Að heimamenn séu í starfi í Þjóðgarðinum er jákvætt. Heimamaður getur t.d. veitt aðrar upplýsingar um svæðið og hvað þar er að gerast heldur en fást í fjölmiðlum og bókum. Lagaflækja getur fylgt þeirri áherslu að ráða heimamenn í vinnu. Mikilvægt að efnahagslegur leki verði ekki frá svæðinu, tekjur af ferðaþjónustunni skili sér til nær samfélagsins og er það í takt við sjálfbæra þróun.

**Nýsköpun.** Þjóðgarðurinn getur stutt við nýsköpun í samfélaginu og þannig aukið tækifæri til atvinnusköpunar.

**Áfangastöðum fjölgi, hægari ferð.** Rætt var um að fleiri áfangastaðir og áningarstaðir geti hægt á ferðafólki og fengið það til að staldra lengur við þannig að það skilji meira eftir í byggðarlaginu. Hugtakið „slow travel“ kom upp.

**Ferðamátar.** Rætt var um vistvænan ferðamáta og nauðsyn þess að koma upp hleðslustöðvum. Lífsstíll hjá ungu fólki hefur breyst og margir kjósa bíllausan lífsstíl. Hvernig getur Þjóðgarðurinn komið til móts við það?

Hugmynd kom fram um að annar vegur lagi í gegnum Þjóðgarðinn, ætlaður fyrir hjól og gangandi. Bílaumferð hefur margfaldast síðustu ár og margir bruna í gegn. Merkingar vantar um áningar - og skoðunarverða staði og leiðir.

Skoða þarf kosti fyrir fólk sem aðhyllist vistvænan ferðamáta.

**Framlag ferðaþjónustunnar.** Leiðir sem ferðaþjónustan getur farið til að stuðla að verndun eru t.d. að bjóða skólanemum upp á ferðir í Vatnshelli (sem er gert núna), á jökul og fleiri viðburði sem kveikja áhuga þeirra.

Rætt var um að ferðaþjónustuaðilar eru ekki alltaf samstíga, tala ekki nægilega mikið saman og skoðanir öfgafullar í báðar áttir. Nauðsynlegt að skapa sátt með Þjóðgarðinum og finna leiðir til að vinna saman. Kannski er sterkt að þjóðgarðurinn haldi utan um slíkt samstarf.

**Fræðsla.** Fræðsla stuðlar að vernd t.d. með því að setja upplýsingar á skilti fram á skemmtilegan og innihaldsríkan hátt. Fræðsla getur líka verið víðtækari en um það sem hægt er að sjá t.d. himingeiminn með stjörnuskoðun.

Sagt var frá sænsku verkefni „Brand Ambassador“ þar sem ferðaþjónustuaðilar fá kynningu hjá þjóðgarði/verndarsvæði og hafi þeir mætt á kynninguna fá þeir viðurkenningu frá þjóðgarðinum sem þeir geta notað í sínu starfi.

Ábending kom um að leiðbeiningar um Völundarhúsið þyrfti að setja upp, gjarnan fyrir börn (leiðbeiningar um völundarhús/labyrinth er t.d. í grasagarðinum í Laugardal).

**Tjaldstaðir.** Rætt var um heppilega staði sem merkja mætti sem tjaldstaði fyrir hjóla- og göngufólk. Bent var á Giljatungur og Beruvík.

Skilgreina þyrfti göngu/hjóla/ og reiðleið með tjaldstað á miðri leið.

**Jökullinn.** Rætt var um umferð á Jökulinn en nú býður SFN upp á ferðir með troðara og GoWest býður upp á skipulagðar göngur. Önnur fyrirtæki eru ekki með fasta starfsemi á Jöklinum. Summit Adventures eru hættir með ferðir. Þeir telja að Jökullinn sé orðinn hættulegur og líklegt sé að eftir einhver ár verði hann eingöngu fær vönu göngufólki í línu. Í dag séu ekki forsendur fyrir hraðakstri á honum.

Samskipti ólíkra hópa á Jöklinum eru yfir höfuð góð og tillit tekið til göngumanna. Mikilvægt er fyrir heimamenn að öllum sé leyfilegt að fara á jökulinn en brýnt fyrir fólki að taka tillit til annarra hópa. Skoða þarf umferð á Jöklinum með tilliti til ferða- og öryggisatriða.

1. Afurð fundarins: Þjóðgarðurinn vinnur áfram úr hugmyndunum og setur inn í stjórnunar- og verndaráætlunina.

Fleira ekki rætt og fundi slitið.